Paška, Pavol, predseda NR SR ():
Vážená Národná rada Slovenskej republiky, ctení a vážení hostia, vážení občania Slovenskej republiky, otváram slávnostnú schôdzu Národnej rady Slovenskej republiky na vykonanie ústavného aktu zloženia sľubu prezidenta Slovenskej republiky . Srdečne vás, samozrejme, všetkých vítam. Dovoľte, aby som medzi nami privítal jeho excelenciu Ivana Gašparoviča, prezidenta Slovenskej republiky, ktorého mandát uplynie dnes na poludnie. (Potlesk.) V priamych voľbách 29. marca 2014 občania Slovenskej republiky zvoli za prezidenta Slovenskej republiky Andreja Kisku, dovoľte, aby som ho privítal. (Potlesk.) Dovoľte z tohto miesta pozdraviť aj prvého pána prezidenta Slovenskej republiky, pána Michala Kováča, ktorý sa, žiaľ, nemôže osobne zúčastniť na dnešnej slávnostnej schôdzi. (Potlesk.) Srdečne medzi nami vítam aj bývalého prezidenta Slovenskej republiky pána Rudolfa Schustera. (Potlesk.) Samozrejme, vítam všetkých členov vlády na čele s pánom predsedom vlády Robertom Ficom. (Potlesk.) No a, samozrejme, aj pani predsedníčku Ústavného súdu Ivettu Macejkovú, bez ktorej by asi tento akt neprebehol. Vitajte, pani predsedníčka. (Potlesk.) Vítam všetkých predstaviteľov najvyšších štátnych orgánov Slovenskej republiky, predstaviteľov diplomatického zboru a, samozrejme, aj vás, milí hostia, ktorí ste prijali pozvanie na tento slávnostný inauguračný akt. A, samozrejme, pozdravujem prostredníctvom médií, ktoré pozorne túto slávnostnú schôdzu pozorujú, aj všetkých občanov Slovenskej republiky. (Potlesk.) Dovoľte, excelencie, dámy a páni, aby som využil túto chvíľu aj na to, aby som poďakoval doterajšiemu prezidentovi pánovi Ivanovi Gašparovičovi. Vážený pán prezident Gašparovič, chcem sa vám poďakovať za vašu službu v prospech Slovenskej republiky a za jej dôstojné reprezentovanie doma i v zahraničí. Vaše pôsobenie v najvyššej ústavnej funkcii si bezpochyby zaslúži naše uznanie, pretože ste na tomto poste dokázali skĺbiť profesionalitu a ľudskosť. Dbali ste na uplatňovanie úcty k štátu, ktorá je predpokladom na dobrú správu vecí verejných. Kládli ste silný dôraz na sociálny a národný princíp a história si vás bude pamätať ako prezidenta všetkých občanov Slovenskej republiky. Nespochybniteľným faktom zostane, že ste z vôle ľudu zastávali mandát prezidenta počas dvoch volebných období. Z hľadiska našich dejín si dovolím vyzdvihnúť aj vašu zásluhu na zrode Slovenskej republiky a jej základného zákona – ústavy. Za Národnú radu Slovenskej republiky sa vám chcem poďakovať za konštruktívnu spoluprácu, vďaka ktorej sme na Slovensku udržiavali čistotu právneho prostredia, ale aj politickú rovnováhu a stabilitu. Dovoľte mi, vážený pán prezident, aby som vám zaželal veľa zdravia a aby ste svoje bohaté politické skúsenosti mohli odovzdávať v rámci vášho záujmu o spoločenské dianie. Ešte raz, ďakujem pekne, vaša excelencia. (Potlesk.) A teraz, dámy a páni, vážená Národná rada, občania Slovenskej republiky, pristúpime k tomu, na čo všetci čakáme, a to k zloženiu sľubu pána prezidenta Slovenskej republiky, ktorého zvolili ľudia vo voľbách 29. marca 2014. Vážený pán Kiska, podľa čl. 104 odseku 1 Ústavy Slovenskej republiky zložením ústavou predpísaného sľubu pred Národnou radou Slovenskej republiky do rúk predsedníčky Ústavného súdu Slovenskej republiky Ivetty Macekovej sa ujmete funkcie prezidenta Slovenskej republiky na obdobie piatich rokov. Prosím vás, pán Kiska, aby ste spolu s predsedníčkou Ústavného súdu Slovenskej republiky pani Macejkovou pristúpili k stolu s Ústavou Slovenskej republiky, kde sa uskutoční zloženie sľubu. (Príchod novozvoleného prezidenta SR Andreja Kisku a predsedníčky Ústavného súdu SR Ivetty Macejkovej k stolu s Ústavou SR.) Vážený pán Kiska, prosím, aby ste položili pravú ruku na Ústavu Slovenskej republiky, prečítali text sľubu, jeho zloženie potvrdili podaním ruky predsedníčke Ústavného súdu Slovenskej republiky a potom text vášho sľubu podpísali. (Akt skladania sľubu prezidenta Slovenskej republiky.)